לוסי איוב

לוּסִי אַיוּבּ (בערבית: لوسي أيوب; נולדה ב-21 ביוני 1992) היא מנחת טלוויזיה ורדיו ושחקנית ערבייה-ישראלית.

ביוגרפיה
אַיוּבּ נולדה בשכונת הדר הכרמל שבחיפה, לאב ערבי-נוצרי ולאם יהודייה בת לניצולי שואה שהתנצרה לפני נישואיה. איוב הוטבלה בכנסייה, והיא הגדירה את זהותה המורכבת כ"ישראלית־פלסטינית־יהודית־ערבית". אביה, מרון איוב, עובד בטחנת קמח, ואמה מיכל (לבית שטיר) עובדת כמזכירה במשרד עורכי דין. לה אח ושתי אחיות. סבתה מצד אביה, בת למשפחת פליטים שנאלצו לברוח מארץ ישראל ללבנון במהלך מלחמת העצמאות ב-1948, אך סבתה מצד אביה נשארה בחיפה במנזר, ולאחר מכן אומצה על ידי אישה בשם לוסי כיאט.

איוב התחנכה במסגרות נוצריות וקתוליות. למדה בתיכון הערבי-קתולי "נזירות כרמלית" בחיפה. כמו כן, למדה גם שיעורי מוזיקה ופיתוח קול. כמי שרשומה כיהודייה לפי נתוני מרשם האוכלוסין, היא התגייסה לצה"ל ושירתה כמדריכת סימולטור בחיל האוויר.

ב-2016 החלה ללמוד בתוכנית (פכ"מ) לפילוסופיה, כלכלה, מדע המדינה ומשפטים שבאוניברסיטת תל אביב. באותה שנה, איוב זכתה לפרסום רב ברשתות החברתיות, כששותפו מספר קטעי שירת ספוקן וורד שכתבה במסגרת תחרות "פואטרי סלאם ישראל". כשבין השורות הזכורות מכתביה של איוב: .

לאחר מכן באותה שנה הצטרפה לחטיבת הדיגיטל של תאגיד השידור הישראלי והחלה לכתוב ולהגיש סרטונים אינפורמטיביים שבמקור יועדו לערוץ היוטיוב של תאגיד "כאן", אך בהמשך החלו להיות מוקרנים כתשדירים טלוויזיוניים בין תוכניות הערוץ בכאן 11.

ב-2017 איוב הקריאה שיר תגובה בבית הנשיא עם רואי רביצקי לנאום השבטים של נשיא המדינה ראובן ריבלין לכבוד השקת התוכנית "תקווה ישראלית". בהמשך אותה שנה, הנחתה תוכנית תרבות שבועית לצדו של נעם סמל, בתחנת הרדיו "כאן ב", ושימשה חלק מצוות המנחות של התוכנית היומית "מועדון תרבות" בערוץ כאן 11, לצדן של שפרה קורנפלד, אסתר רדא ודפנה לוסטיג. חרף ביטולה, עלה בידי התוכנית לזכות בטקס פרסי האקדמיה הישראלית לטלוויזיה 2017 (שנערך ב-2018) בקטגוריה "תוכנית התרבות הטובה ביותר".

היא שיחקה את בת הזוג בווידאו קליפ לשיר "כל הזמן הזה" של רביד (נצ'י נצ') פלוטניק.

איוב נבחרה על ידי תאגיד השידור הישראלי (כאן) להגיש את תוצאות הניקוד הישראלי באירוויזיון 2018, כשבאותה שנה היא עשתה זאת לראשונה בשלוש שפות: בעברית, באנגלית ובערבית.

ב-2018 הנחתה את העצרת המרכזית לכבוד יום הזיכרון ליצחק רבין בתל אביב. בהמשך היא הנחתה את טקס הענקת פרסי האקדמיה לטלוויזיה לשנת 2018, ששודר בכאן 11 במרץ 2019, לצד מיכאל הנגבי.

באירוויזיון 2019, שנערך במאי בתל אביב, הייתה איוב אחת מארבעת המנחים, לצד אסי עזר, ארז טל ובר רפאלי. לפני כן, בינואר, הנחתה לצד אסי עזר את משדר הגרלת חלוקת המדינות לחצאי הגמר.

ב-2020 איוב הגישה את תוכנית האירוח היומית "הלילה עם לוסי וגורי" בכאן 11, לצדו של גורי אלפי. איוב הגישה בשנית את הניקוד הישראלי במסגרת אירווזיון 2020 ובשלישית במסגרת אירוויזיון 2021, כשב-2019 היה זה הזמר יזהר כהן שהגיש את הניקוד במקומה, אולם ב-2022 בתאגיד החליטו להחליפה בשחקן דניאל סטיופין.

בנובמבר 2021 הודיעה על סיום עבודתה בתאגיד השידור הישראלי, לטובת הנחיית תוכנית המציאות "רוקדים עם כוכבים" בקשת 12. בסמוך למועד זה, הודיעה חברת האשראי "MAX" כי איוב תשמש כפרזנטורית החברה, לצידו של שחר חסון.

איוב חזרה לראשונה לסגל תאגיד כאן בשנת 2021, כשהנחתה את העונה השישית של השעשועון "המרדף" בכאן 11, שם החליפה את המנחה עידו רוזנבלום.

מפברואר 2022 ועד אפריל 2022 הנחתה את העונה השמינית של "רוקדים עם כוכבים" שלראשונה עברה להיות משודרת בקשת 12, למעט בתוכניות בהן הוחלפה באסי עזר ולאחר מכן באילנית לוי, עקב מחלת הקורונה בה לקתה איוב.

במקביל ב-2022, חזרה איוב בשנית לכאן 11, הפעם כמגישה לצד גורי אלפי בתוכנית הדוקו "בלי פאניקה!", הסוקרת את היערכותה של מדינת ישראל לאסונות שונים.

ב-2022 שודרה ב-yes העונה הרביעית של הסדרה "פאודה". בעונה זאת משתתפת איוב כשהיא מגלמת את דמותה של מאיה בנימין, קצינת משטרה ערבייה-ישראלית הנשואה ליהודי, בתו של סייען ואחותו של פעיל חזבאללה.

ב־2023 שיחקה בסדרת המדע בדיוני לנוער "דרימארס" ששודרה בערוץ "זום" למנויי הוט, בתור אחת מהמפקדות שמטרתן לחקור את כוכב הלכת מאדים.

חיים אישיים 

ב-2016, בראיון ל"הארץ", סיפרה איוב: .

איוב נשואה לאיתי בר והשניים הורים לבת. מתגוררים בתל אביב.

איוב סיפרה כי האמן שהכי השפיע עליה הוא המוזיקאי בוב דילן, לאחר שאביה מארון השמיע לה אותו בצעירותה.

פילמוגרפיה

בטלוויזיה

קישורים חיצוניים

 סתיו זיו, השם הוא איוב. לוסי איוב, בלוג כאן תאגיד השידור הישראלי, 26 ביולי 2017

הערות שוליים

אמני ספוקן וורד
רוקדים עם כוכבים
מנחות טלוויזיה ישראליות
מנחי האירוויזיון בישראל
משוררות ערביות ישראליות
סגל כאן ב'
סגל תאגיד השידור הישראלי - שידורי הטלוויזיה
סגל קשת
ערביות נוצריות ישראליות
בוגרות תנועת הצופים בישראל
שדרניות רדיו ישראליות
חיפה: אישים
תל אביב-יפו: אישים
נוצריות מזרח תיכוניות
פרזנטוריות ישראליות
פורבס 30Under30: ישראל
ישראליות שנולדו ב-1992